Kurusu Ára

3 jasypo niko Kurusu Ára; ojegueromanduꞌáva ymaite guive cristianokuéra apytépe ha omombeꞌúva Constantino, Rróma Ruvicha; rembihasakue. Upérõ ndaje, Ysyry Danúvio rembeꞌýpe, Rromaygua guarinikuéra oñorãirõtakuri varvarokuéra ndive. Rromaygua niko imbovy hikuái ha upevakuére ndojeroviaguasúi ipuꞌakáre. Upe pyharépe jeko Constantino oñeno, oke ha iképe ohecha peteĩ kurusu ojajái ha omimbíva ha hese heꞌiva “ko taꞌãnga reheve ndepuꞌakáta”. Upehague koꞌẽme, opáyvo Constantino, ojapouka peteĩ kurusu omohendáva romanokuéra renondépe; ha – añetehápe – heseve romanokuéra ipuꞌaka ha oñemotenonde hikuái varvarokuéra rehe. Ko mbaꞌe guasuete ojehu rire, Constantino oñemongaraiuka ha oiko ichugui Cristiano ha omopuꞌãuka heta Tupão hetãme. Uperire, omondo isy, Eléna Marangatu; Herusalẽme ohekávo Hesukirito kurusu. Elena Marangatu ojuhúkuri upépe umi mbohapy kurusu ha oikuaa hag̃ua mávapa upe Hesukirito mbaꞌekue omoĩuka peteĩ mitãrusu omanóva retekue mokõivéva ári ha ndojehúi mbaꞌéve; ha oñemoñenóvo upe kurusu mbohapyha ári, upe mitãrusu oikovejey. Upe mbaꞌe guasuete ojehúkuri peteĩ ára 3 jasypo, upe guive opytáva kurusu árarõ.

Paraguái retãme niko Kurusu Ára oñemomorã opaite henda rupi ha oike umi ñande jerovia ha jepokuaa apytépe, ñane tavarandúpe. Upe árape heta tapicha oho tyvytýpe omyengovia ha ombopyahúvo kurusu ao; upéicha avei, oĩ oñembojáva kurusu tape oĩha rupi, omyendy tataindymimi ha oñemboꞌe; ág̃akatu pe mbaꞌe tuichavéva oikóva upe árape niko pe Kurusu Jegua. Ogaygua ha Ogaykeregua oñembyaty voi guive ha omopuꞌã peteĩ kurusu rendag̃ua ojejapóva takuáragui ha oñemboꞌapéva kaꞌavoveꞌi ha pindo roguépe. Uperire, oñemosã ha oñemosãingo hyepýpe opaichagua chipa (aramirõ, manduvi, mbokaja) ha ijysaja ambuéva (apuꞌáva, kurusuraꞌãngáva, kurusumboꞌýva). Uperire, mbytetépe, omohenda hikuái kurusúpe. Kóvape, oñembohéra Kurusu Jegua. Upéi, oñembyatypa ha oñemboꞌe ha omomorã kurusúpe. Ipahápe, opávo ñemboꞌe, oiko pe chipa poꞌo ha heseve oñembosyryku kojói. Avei, jaꞌevaꞌerã kurusurapeꞌanduhára omoirũhájepi Kurusu Jegua ha Kurusu Ára ipurahéi asy rupive.

 Manduꞌapy 
Ohai David Galeano Olivera.

Ñemohenda:Arete
Ñemohenda:Hesu rape